Nanomboka nahatsiaro faty antoka rakoto teto! Maty antoka izy nametrakany fitokisany manontolo tamin-drahary! Maty antoka izy nanokana ny hatanorany ho an’ny vehivavy iray be taona lavitra noho izy, kanefa sahy nanitsakitsaka azy! Maty antoka izy fa maizina am-pototry ny mazava hatramin’izay ka voafahan-dalitra sy namahan-dalitra ny tenany! Fantany fa nisy ihany ireo tovovavy sahaza ny taonany mba niandrandra azy hatramin’izay, saingy nataony ambany maso tsy hita ireny fa jamba teo anatrehan-drahary izy! Ankehitriny, tapa-kevitra hampihiratra ny masony izy! Hitohy fizarana 61 alahahady, 05 septambra 2010; lah 3685 tsy tamana nijanona tao an-trano rakoto fa nandeha nivoaka mba hitady namana! Teo amin’ny trano fivarotan-toaka iray no nivantanany. Fantany fa tsy tapaka misy olom-pantany eo ary tsy mitsahatra ny manasa azy mba hiara-misotro ireny, saingy nolaviny foana hatramin’izay. Nanomboka tamin’ny fotoana nitiavany sy nanambadiany an-drahary manko dia nataony fady azy tanteraka izany hanendry toaka izany, na dia indray mitete aza. Ankehitriny anefa, tapa-kevitra izy fa hanaiky ny fanasan’ireo namany azy. Dia niara-nisotro tamin’ireo namany teo rakoto! Nisotro ka nisotro, ary tsy nijanona raha tsy efa mamo tampona. Ireo mpiara-misotro aminy no nanatitra azy tany an-trano fa tsy nahalia lalana irery intsony izy noho ny hamamoana tafahoatra. Ny ampitso maraina vao nahatsiaro saina rakoto! Nitadidy ny nataony sy ny zava-nanjo azy izy! Ny fofon-dò niparitaka eran’ny fandriana sy eran’ny trano no nanambara taminy fa mamo tampona tsy nahatsiaro saina intsony izy omaly. Tsy tadidiny akory izay olona nanatitra azy ho tonga tao an-tranony sy ny ora mety nodiany tao. Rehefa nifoha avy teo am-pandriana rakoto dia hitany fa tsy nihidy ny varavarana fa nikatona fotsiny. Ary raha nitopy teny amin’ny latabatra ny masony dia tsikariny fa tsy teo intsony ilay radio an- drahary sy ny famantaranandro. Ny zavatra hitan’ny masony voalohany ihany ireo fa tsy mbola fantany izay very ankoatra an’ireo. Taitra mafy rakoto satria fantany fa tsy hanaiky moramora foana an’izao fahaverezan-javatra izao rahary! Indrindra, zavatra anisan’ny tsy foiny mihitsy ireo very ireo, fa na tamin’ny fotoana nahaporitra azy indrindra aza dia tsy nanan-kevitra ny hivarotra an’ireny velively izy! Hanao ahoana ny ho fihetsiny amin’ny fotoana hahafantarany ny fahaverezan’ireo? Nampitebiteby an-drakoto izany. Saingy fotoana fohy ihany satria nitamberina tampoka tao an- tsainy ny antony nandehanany nisotro toaka! Namitaka ahy rahary! Sahy namitaka ahy izy! Izany teny izany no niverimberina tao an-tsain-drakoto! Toy ny mbola teo ambany masony hatrany ilay sary na dia efa lasa lavenona aza! Tsy ho voakosoka mandrakizay ao an-tsainy iny sary iny ary hamela ratra tsy ho hay sitranina mandrakizay! Foana tao am-pon-drakoto ny ahiahy sy ny alahelo rehetra momba an’ireo zavatra very fa nitambolona tao an-tsainy indray ny fankahalana an-drahary! Rahary hampangainy ho ilay menarana misy poizina indrindra eto ambany masoandro! Tapa-kevitra indray izy fa mbola hisotro, ary hisotro hatrany raha tsy mbola mikombona ny ratran’ny fony! Tsy raharahiany izay ho vokatr’izany fa mety ho sazy sahaza an-drahary koa ireny! Niainga indray rakoto. Niainga mba hamonjy an’ireo namany! Hitohy